FALSAFA KATIKA MFUMO RASMI WA ELIMU KWA USTAWI BORA WA TAIFA (LA TANZANIA)
1. Utangulizi 
Andiko hili ni matokeo ya tafakuri ya mwandishi juu ya umuhimu na nafasi ya falsafa katika ujenzi wa jamii bora ya kitanzania katika nyanja zote za kimaisha. Taifa letu (Tanzania) linahitaji usaidizi wa falsafa katika kulijenga imara kwa madhumuni ya kuwa na jamii bora yenye mafanikio. Taifa hili lina kitu linachokikosa, ili kwa namna moja au nyingine, liweze kuendelea. Kumekuwepo na baadhi ya mambo hayaendi vizuri, na tabia ambazo kimsingi haziridhishi na hivyo kurudisha nyuma maendeleo ya nchi hii. Mwandishi kwa fikra zake na tafakuri anayoifanya, amebaini kuwa japo vipo vyanzo kadhaa ambavyo ni kizingiti cha mafanikio ya taifa hili kwa kila nyanja ya maisha, bado vyanzo hivyo vyote vinatokana na chanzo kikuu ambacho ni “kukosa kufikiri kuliko sahihi.”  Matatizo yote yanayojitokeza katika jamii yetu ya kitanzania yapo kwa sababu uwezo wetu wa kufikiri kwa njia moja au nyingine hauridhishi. Hivyo, tunahitaji usaidizi. Usaidizi huo ni kuikaribisha falsafa katika maisha yetu. Elimu ya falsafa huwa ndio nguzo mama ya mwongozo katika utaratibu na utamaduni wa kufikiri na kutafakari mambo. Hivyo, ni unuizi wa andiko hili kuwa ili tuweze kupata mkombozi sahihi wa matatizo yetu ni lazima turekebishe mfumo wetu wa kufikri, kwa kukubali kuwekeza nguvu na mali katika kujifunza na kuijua falsafa. Ili elimu ya falsafa iweze kuenea kwa haraka na kwa usahihi kwa watu wengi katika jamii yetu, ni lazima tuanzishe somo la falsafa katika mfumo wetu rasmi wa elimu (yaani somo la falsafa liingizwe katika mitaala yetu ya elimu angalau kuanzia elimu ya sekondari). Na hili ndilo dhumuni la makala haya. 
Ili kudhihirisha ni kwa nini falsafa inahitajika katika nchi yetu, andiko hili litajikita kufafanua maana ya falsafa na maumbile yake; umuhimu wa falsafa katika maisha ya binadamu; mwisho itafafanuliwa ni kwa nini falsafa inahitajika katika taifa letu ( umuhimu wa kusoma falsafa kwa watanzania). 
2. Dhana ya Falsafa na Maumbile yake

2.1 Maana ya Falsafa
Falsafa imekuwa ikifasiliwa tofauti tofauti na walimwengu kulingana na mitazamo yao ambayo kimsingi imesababishwa na mapokeo yao juu ya falsafa, mazingira, utamaduni pamoja na elimu walizonazo watu. Si jukumu la makala haya kujikita huko. Kwa kawaida falsafa imekuwa ikifasiliwa kijuujuu na watu wengi kuwa “ni mitazamo ya mtu au watu au jamii juu ya mambo ya dunia – yaani, imani ya mtu au watu kuhusu jambo, utamaduni wa mtu au jamii, misimamo fulani katika mambo mbalimbali; wengine wamediliki hata kuziita kauli mbiu na misemo yao kuwa ndizo falsafa zao. Mtazamo huu wa kuifasili falsafa ni mtazamo katika muono hafifu. 
Katika mtazamo wa kiasili (etimolojia ya dhana ‘falsafa’), falsafa ni dhana yenye asili ya kiyunani inayoelezwa kwa lugha ya kiyunani kwa neno “philosophia.” Neno hili limeundwa na maneno mawili ya kiyunani ambayo ni ‘philia[footnoteRef:2] maana yake ni (upendo)/ au ‘philein’[footnoteRef:3] maana yake ni (kupenda)’ na ‘sophia’ lenye maana ya hekima au busara. Kwa kifupi, kiasili neno falsafa humaanisha kupenda hekima, upendo juu ya hekima au upendaji hekima. Kwa hiyo, twaweza kuifasili falsafa katika mtazamo wa kietimolojia kuwa ni “kupenda hekima au busara.” Dhana hii ilianzishwa na mwanafikara wa kale wa uyunani Pythagoras hasa alipojitambulisha kuwa yeye ni mpenda hekima kutokana na kukataa sifa aliyopewa na watu kuwa yeye ni mwanahekima na kusema hajawa na hekima bali anaipenda hekima na hivyo anatakiwa kuitafuta hekima.[footnoteRef:4] Kwa hiyo, Pythagoras yeye, alikuwa ni mpenda busara na kwa mujibu wake kupenda busara au hekima ni kuitafuta. [2:  Maurice M. Makumba, Introduction to Philosophy, (Nairobi: Paulines Publication Africa, 2005), 26.]  [3:  J.O. Ejikemeuwa Ndubisi, ‘The Role of Philosophy in Contemporary Society: The Nigerian Experience’ katika Humanity & Social Sciences Journal 10 (1): 40-46, 2015 (1): 40-46, 2015.]  [4:  Ibid., 41.] 

Kwa mtazamo wa kitaalamu (mtazamo wa kiufundi), falsafa imefasiliwa kwa ubora zaidi hasa kwa kujikita katika kiini chake na utendaji wake kwa binadamu. Kwa ufupi tupitie baadhi ya fasili hizi. Fasili hizi, nyingi zimeandikwa kwa kiingereza na hivyo, tafsiri yake ni ya mwandishi mwenyewe.  Makumba katika dibaji ya kitabu chake cha Introduction to Philosophy anatanguliza kwa kusema kuwa “Falsafa kimsingi ni tafakuri juu ya uhalisia (ukweli). Tafakuri hii juu ya uhalisia si tu pekee ni mali ya falsafa bali ndio msingi wenyewe wa falsafa.” Lakini anaendelea kwa undani zaidi kwa kusema kuwa “falsafa ni ufikiri sahihi ambao huelekea kwenye maarifa ya mambo yote katika viini vya mambo hayo.”[footnoteRef:5] Maana yake ni kuwa falsafa ni kufikiri kwa kina na kwa usahihi kunaopelekea kupata maarifa ya mambo kwa uchunguzi wa kujua sababu msingi za uwepo wa mambo hayo (yaani, ukiini au viini vya uwepo wa mambo). Kinachomaanishwa hapa ni kuwa maarifa katika uwanja wa falsafa hupatikana kwa njia ya kufikiri. Aidha, Mihanjo anasema, “kwa kifupi falsafa ni mfumo sahihi wa kufikiri wa kisayansi unaomwelekeza mtu kufikia maamuzi yaliyosahihi.”[footnoteRef:6] Maelezo haya hayatofautiani na maelezo ya Makumba. Jambo la msingi hapa ni kwamba falsafa ni shughuli yenye uthabiti wake katika kufikiri. Tafakuri hii ndio msingi wa kumpatia binadamu maarifa juu ya uwepo wake pamoja na uwepo mwingine. [5:  Makumba, Introduction to Philosophy, 26.]  [6:  Adolf Mihanjo, Falsafa na Usanifu wa Hoja – kutoka Wayunani hadi Watanzania, (Salvatorianum: Morogoro, 2004), 8. ] 

Kwa hiyo, falsafa ni ufikiri na tafakuri yakinifu ya kuutafuta na kuujua ukweli wa mambo. Ukweli huo hutafutwa na kujulikana kwa mbinu sahihi na kanuni za ufikiri; ambapo shabaha yake ni kupata maarifa yanayofaa kumsaidia binadamu kuishi maisha yenye maana. Hivyo, falsafa ni shughuli ya urazini. Shughuli hii ya kirazini huwa ni kujiuliza maswali msingi juu ya chanzo cha uwepo ili kuweza kujua kiini cha chanzo hicho cha uwepo. Falsafa kiujumla ni maisha na maisaha ni uwepo na uwepu huo ndio mambo au uhalisia Ni katika falsafa ambapo kwa kutumia nguvu ya akili ya kawaida binadamu anaweza kuibuka na majibu sahihi na yakinifu juu ya mambo ya ulimwengu. Aidha, tunaposema falsafa ni kufikiri na kutafakari juu ya ukweli halisi, haimaanishi kuwa kila ufikiri au tafakuri ni falsafa. Ieleweke kuwa kufikiri na kutafakari kunakoelezwa hapa ni kule kuliko yakinifu; ni kufikiri kunakofikiri kwa kina na kwa njia sahihi ambayo ndio humpelekea binadamu kuishi maisha yenye maana. Hii tafakuri ya kifalsafa ni ile iliyo huru katika fikra na uhuru huo ni ule unaolenga kuibua na kueneza wema kwa ajili ya kupata furaha ya maisha kama lengo kuu la binadamu. Ni kwa namna hii tunasema kuwa falsafa ni shughuli ya kufikiri na kutafakari kuliko sahihi kwa uyakinifu, kwa kufuata njia na kanuni sahihi za kufikiri, lengo likiwa ni kupata utulivu wa roho.
2.2 Maumbile ya Falsafa
Kama ilivyoelezwa katika dhana ya falsafa (fasili ya falsafa kitaalamu), ni wazi kuwa msingi mkuu wa utendaji wa falsafa ni “ufikiri na tafakuri.” Hivyo, tunaweza kusema kuwa falsafa ni kazi iliyo na maumbile yake katika ‘urazini wa binadamu.’  Falsafa ni kazi ya kufikiri na kutafakari mambo, kwa sheria za kimanti ili kufikia kutambua kiina cha uwepo wa mambo. Kwa hiyo, kinachoifasiri falsafa ni kufikiri na kutafakari. Kila mtu kwa maumbile ya asili ana akili na kwa kuwa ana akili anafikiri na kutafakari pia. Ila kigezo hicho tu hakiwezi kumpatia utukufu wa kuitwa mwanafalsafa, japo yaweza kuwa hivyo kwa fasili hafifu na ya kiujumla au juujuu; bali, mwanafalsafa ni yule mtu anayewekeza akili yake katika kufikiri kwa uyakinifu kuhusu uwepo, pamoja na kutafakari kwa umakini ili kutafuta ukweli halisi juu ya mambo kwa lengo la kupata maarifa. Kufikiri huko si tu ni kufikiri ilmradi kufikiri, ila ni kufikiri kuliko yakinifu na kufikiri kwa uyakinifu ni kufikiri kwa kufuata kanuni za kimatiki kwa kutafakari ili kuweza kubaini ukweli wa kile kinachofikiriwa.
Falsafa kimaumbile, ni uwanja wa tafakuri yakinifu katika kuutafuta ukweli. Kama asemavyo Okolo[footnoteRef:7], falsafa ni msukumo wa tathmini au tuseme hojaji ya mambo yote katika maisha ya binadamu ya ulimwenguni ambapo tunaishi, huku binadamu mwenyewe ni sehemu ya ulimwengu huo. Kwa maana hiyo, na kwa sababu falsafa ni shughuli ya kufikiri pamoja na kutafakari kwa kina na kwa usahihi falsafa ni  mfumo makini wa kufafuta ukweli wa uhalisia wote. Kumbe, kimsingi ni kuwa falsafa ni hojaji juu ya maumbile asili ya ukweli kuhusu mwanadamu na ulimwengu unaomzunguka. Au kwa maneno mengine tunaweza kusema kuwa falsafa ni tafakuri yakinifu ya utafutaji majibu ya maswali msingi kuhusu maana halisi ya uhalisia kwa ujumla pamoja na maana halisi ya maisha ya binadamu. Kwa kuwa falsafa ni shughuli ya kifikra, hojaji huwa ndio mbinu mwanzo ya kuelekea kujua ukweli. Hojaji hii mara nyingi huwa ni ya yule anayefikiri na kutafakari juu ya jambo linalomtatanisha (mwanafalsafa). Basi hojaji husababisha kutafuta uthibitisho wa kimantiki (maelezo au ufafanuzi anuai wa kimatiki) wa fikra na ufafanuzi wa kina juu ya kauli zinazoeleza jambo. Na kwa kuwa kiini cha shughuli za kifalsafa ni fikra na tafakuri juu ya uwepo, basi falsafa kwa kuhitimisha kipengele hiki, ni utafiti wa kumwelewa binadamu, maumbile pamoja na ulimwengu: yaani maumbile ya uwepo kwa ujumla wake. [7:  Okolo, C.B Problems of African Philosophy and One Other Essay, 1992 akinukuliwa na J.O. Ejikemeuwa Ndubisi, ‘The Role of Philosophy in Contemporary Society: The Nigerian Experience’ katika Humanity & Social Sciences Journal 10 (1): 40-46, 2015 (1): 40-46, 2015.
] 


3. Umhumimu wa falsafa kwa ujumla
Uwepo wa binadamu katika ulimwengu hufanya hata kila jambo linalomhusu kuwa na umuhimu katika ustawi wa uwepo wake. Maisha ya binadamu huwa ni ya maana kwa mtazamo huu, kwa kuchangiwa na mambo mbalimbali. Lakini ni wacheche wenyekulimanya hili, kuwa falsafa, ndio msingi thabiti katika kujenga umuhimu wa maisha ya binadamu na mafanikio yake. Mawazo haya yamekuwepo tangu enzi kabla ya ujio wa Kristo, pale ambapo wanafalsafa kama Aristotle na Cicero walipoudhihirishia ulimwengu kuwa falsafa bila uwepo wake maisha ya kiumbe binadamu yapo mashakani. Cicero kwa mfano ananena hivi: 
“Ewe, mama falsafa, mwongozi wetu katika maisha! Ni wewe ndiye tumaini letu la hatima, ni wewe ndiye tunayekujia kwa kuomba msaada . . . Walaiti kama usingelikuwako, dira ya maisha ya binadamu ingekuwaje?” [footnoteRef:8] [8:  Maneno haya ya Cicero yaliyotafsiriwa kwa Kiswahili yamenukuliwa kutoka kwa Adolf Mihanjo, Falsafa na Usanifu wa Hoja – kutoka Wayunani hadi Watanzania, (Salvatorianum: Morogoro, 2004), 10. ] 


Malengo ya mrumi huyu (Cicero) ni kuuonesha ulimwengu kuwa bila falsafa maisha ya binadamu yako taabani, mashakani na hata katika hali ya tafrani kubwa kwa kuukosa utulivu. Ni falsafa pekee yenye uwezo wa kuyabadilisha maisha ya binadamu kuwa yenye thamani. Hapa isisitizwe kuwa tunaposema ni falsafa pekee yenye kufanya maisha ya binadamu kuwa ya thamani, haimaanishwi kuwa mambo mengine au taaluma nyinginezo haziwezi kufanaya maisha ya binadamu yawe ya thamani, la hasha! Kinachomaanishwa hapa ni kwamba, falsafa ndio msingi wa tafakuri juu ya maisha ya binadamu, hata hizo taaluma nyinginezo bado huhitaji mwongozo wa falsafa ili kufikia malengo yake. Katika kuonesha kuwa falsafa ndio msingi wa elimu nyinginezo pamoja na mambo mengine yatokanayo na akili ya binadamu Maurice Makumba katika kitabu chake cha Introduction to Philosophy (2005), ansema “Falsafa ni sayansi inayojitegemea (huru) na hahitaji kupokea maelezo ya sababu ya uwepo wake kutoka katika sayansi nyinginezo. . . Falsafa ni sayansi ambayo hufanya kazi katika wigo wa ufikiri asili wa binadamu na hutafuta kiini cha ukweli (uhalisia).”[footnoteRef:9] Kwa maana hiyo tunaposema falsafa ndio baba na mama wa taaluma au elimu zote ni sahihi kwa kiwango kikubwa. Kwa hiyo, ni wazi kuwa mapokeo ya falsafa yapo katika falsafa yenyewe kwa sababu hakuna elimu nyingine yenye kuweza kuifafanua falsafa bali ni falsafa pekee yenye kuzifafanua elimu hizo. Na kwa maana hiyo falsafa ina umuhimu mkubwa kwa maisha ya binadamu na bila yenyewe maisha yake yako hatarini. [9:  Cf. Makumba, Introduction to Philosophy, 11 -12.] 


Aristotle mwanafalsafa mashuhuri wa kiyunani, katika kufanya tafakuri zake anaueleza ulimwengu kuwa “kwa asili ya maumbile yake, mtu hutamani kujua.” Lakini pia ananena kuwa lengo la maangaiko ya binadamu katika maisha ni kupata furaha. Kwa hiyo, ni rahisi kumfasili mwanafalsafa huyu kwa kauli hizi mbili kuwa, kwa kuwa binadamu ana maumbile ya asili ya kutamani kujua; kujua huko humpatia maarifa ambayo ndiyo yanampelekea katika lengo lake la mwisho ambalo ni kupata furaha. Hivyo, ni katika utamaduni wa kufikiri na kutafakari juu ya nafsi yake (binadamu) katika maisha ili aweze kujijua au kujifahamu na kupata maarifa juu yake pamoja na nje yake ili aweze kupata kufurahia maisha na kuyaona ni yenye maana. Socrates katika kuyafafanua maadili, anasisitiza binadamu kujitambua kwanza kabla ya kutambua mambo mengine; kwa kunene kwamba “maisha yasiyotafakariwa si ya thamani kuyaisha.”  Kazi kubwa kwa Socrates ilikuwa ni kuhimiza utafutaji wa marifa ya kweli juu ya binadamu. Jambo hili litapata nafasi kubwa ya kuwezekana na kutendeka katika mioyo ya watu kwa kukubali kuihusudu falsafa na kuipa nafasi katika maisha yao. Na kwa sababu lengo kuu la falasafa ni kuusaka ukweli dhahiri, jambo hilo huwa chachu ya kutafuta maarifa bora kuhusu binadamu. Hapa, falsafa huwa ni chachu ya mtu kutafakari na kujitafakari yeye mwenyewe akijiuliza maswali msingi juu ya uwepo wake. Kwanini yupo? Chanzo chake ni kipi? Faida ya uwepo wake katika maisha ni ipi? Yeye kama uwepo ambao ni tofauti na uwepo wa nafsi nyingine anatakiwa kuwa vipi na kuishi maisha yapi tena yale yenye faida kwake? Maswali kama haya ndio huwa uwanda wa falsafa au mwanafalsafa. Mtu ambaye anaweza kujitafakari kwa kutafuta majawabu ya maswali haya na mengine yanayomhusu kimaisha; hakika, ataweza kupata muafaka wa mwelekeo wa maisha yake. Na hapo ndipo mwanzo bora wa mafanikio yake kimaisha.
Katika kitabu chake cha The Philosophy of Humanism (1997), Corliss Lamont, anathibitisha ukweli wa kwamba elimu ya falsafa ina umuhimu katika maisha ya binadamu kama anavyodokeza hapa:
“….ule umuhimu unaotoka katika haja ya kudumu ya wanadamu  kutafuta umaana kwenye maisha yao,  kutangamanisha haiba zao kwa uwazi, uthabiti, na kutafuta dhana ya maisha, pamoja na kutafuta mbinu za uhakika na za kuaminika katika kutafuta ufumbuzi wa matatizo yao. Falsafa huleta uwazi na maana katika kazi za watu, mataifa, na ustaarabu pia.”[footnoteRef:10] [10:  Corliss Lamont, The Philosophy of Humanism, 8th ed. Rev., (New York:  Humanist Press, 1997), 3.] 


Ni ndani ya maelezo haya na mengine yenye mawazo sambamba na haya mtu anaweza kuelewa falsafa kuwa ina nafsi kubwa katika maisha yake. Fasili ya maelezo haya ni kwamba jitihada zote zenye msukumo wa kiundani na wa kinguvu katika roho za watu kutaka kuhoji na kujua umuhimu wa mambo pamoja na umaana wa maisha maisha katika dunia; maswali hayo hupata majibu si kwingine, bali katika falsafa. Ni mwanafalsafa mwenye uhuru wa kuhoji na kutafakari juu ya uwepo ili kuweza kupata ufumbuzi muafaka wa mambo yanayomhusu. Kama asemavyo mwanafalsafa wa kisasa wa kitanzania, Adolf Mihanjo, ni kwamba “falsafa kwa hiyo inamtayarisha binadamu kuweza kuishi maisha ya busara kwa kumtengenezea uwezo wa kutoa majibu sahihi ya maswali yahusuyo binadamu na ulimwengu aishio.”[footnoteRef:11] Kazi kuu ya falsafa ni kumfikirisha mwanadamu kwa kina na kutafakari juu ya uwepo wake. Kazi hii inaambatana na msingi mkuu wa falsafa wa kuutafuta ukweli halisi sambamba na kutafakari ukweli huo. Kimsingi, falsafa ni tafakuri juu ya maisha, na maisha ndimo ukweli wa mambo hupatikana.  Kujua ukweli wa maisha ndio faida na lengo kuu la mwanadamu. Ni dhahiri kuwa kwa kuwa falsafa ni kutafakati juu ya maisha ili kujua ukweli wa maisha, basi, bila shaka yoyote falsafa ni nyenzo maridhawa ya kumsaidia binadamu kuyaelewa maisha yake kwa vyovyote atakavyo. [11:  Mihanjo, Falsafa na Usanifu wa Hoja kutoka Wayunani hadi Watanzania (waafrica), 8. ] 


Vilevile, falsafa ina faida kubwa katika kuimarisha maisha ya watu kwa njia mbalimbali. Kwa kuwa, kuwa katika uwanja wa falsafa ni kuwa katika zoezi endelevu na lisiloisha la kuwekeza akili katika kufikiri na kutafakari; kwa hiyo, kufikiri kwa umakini hupanua wigo wetu na maono yetu juu ya mambo mabalimbali yapasavyo kuwa au yasivyopaswa kuwa. Hutuwezesha kuwa na uwezo mpana wa kutathmini uhalisia kwa ufasaha zaidi. Falsafa pia hutupa mwanga wa kiuchochezi na usababishi wa kinguvu katika imani zetu na mitazamo msingi ya kimaisha na ulimwengu ki ujumla, ikiwa ni sambamba na kutuwezesha kujua mapokeo yetu ya mambo. Mkondo huu wa kimabadiliko katika mtazamo wa mapokeo yetu una nafasi kubwa ya kubadili maisha yetu kuwa katika ubora;  kwa kuwa, unatufanya tubadili mawazo kuhusu yale mapokeo ambayo pengine tunayapata kama yalivyo pasi kuyatanabahi kwa uwezo wetu wa akili na kuyachambua kama yanafaa au hayafai.
Nadharia zinazotokana na falsafa au tuseme nadharia zinazoibuliwa na wanafikra ni matokeo chanya ya kuwekeza katika utaratibu wa kutafuta maarifa na ndizo majawabu kwa matatizo yetu ya kimaisha katika uhalisia. Ni kutokana na kufikiri kwa kina pamoja na kiu ya kupata ukweli, ambapo falsafa huwafanya watu kuibuka na fikra mbadala za kuweza kujibu maswali yanayoisumbua dunia. Fikra hizo mkinzano huzaa majibu muafaka kwa matatizo ya jamii zetu. Kuna uhitaji mkubwa kwa wanasayansi na wataalam wengine katika kuchunguza na kutafiti juu ya suluhu ya matatizo yanayozikumba jamii zetu kwa sasa. Uwezekano huu upo chini ya nguvu ya falsafa katika kulifanikisha hili; kwani, falsafa ndio msingi wa elimu zote ulimwenguni ambazo chanzo chake ni mwanadamu mwenyewe. Hivyo, kwa uhakika falsafa ndio mwongozo kwa shughuli hii.
Pia, umuhimu wa falsafa ni kutoa uhuru wa kimawazo na kifikra na uvumilivu wa kusikiliza upande mwingine  wa mawazo kuhusu jambo  kwa sababu falsafa hutufanya tuondokane na mawazo  mgando yasiyobadilika. Falsafa huruhusu watu kutazama na kusikiliza nje ya uzio (upande wa pili wa sarafu) kile kinachozungumzwa kuhusu jambo husika na kuweza kutoa fasili murua kwa ajili ya kuchambua ukweli wa mambo na kuelewa vema. Hivyo, ni wazi kuwa falsafa ina umuhimu mkubwa sana katika shinikizo la maisha ya binadamu. Itakuwa ni mjinga wa falsafa pekee ambaye ataweza kupinga umuhimu wa falsafa katika maisha ya binadamu.

4. Kwanini falsafa kwa Watanzania? (mchango wa falsafa kwa Tanzania)
Tumekwisha kuona kuwa falsafa inahitajika sana katika maisha ya binadamu. Uhitaji huu si tu ni wa baadhi ya watu, jamii, au taifa fulani na fulani. Hapana! Bali, falsafa ni moja ya mahitaji ya kila mtu, jamii na taifa. Na ndio maana jamii au mataifa yaliyoendelea hayachezei kabisha falsafa bali huikumbatia na kuitumia katika maisha yao. Ni vigumu kupinga uhitaji wa falsafa katika jamii kwani tayari inakubalika kuwa falsafa inamsaidia mtu kuweza kufikiri kwa usahihi na kutafakari juu ya maisha yake. Kitendo hicho, hakika kitakuwa ni ‘mkanganyiko mkubwa.’ Ni wazi kuwa watanzania (au taifa la Tanzania), tunahitaji falsafa kama walivyo watu wa mataifa mengine ili iweze kutusaidia katika kutuongoza juu ya maisha yetu na hatimaye kuyaishi maisha yale tunayoyataka (maisha tunayoyatafuta): maisha yenye maana na furaha. Kwahiyo, yafuatayo ni baadhi ya maeneo ambayo falsafa inahitajika ili kusaidia kurekebisha hali iliyopo:

Mchango wa falsafa katika elimu ya Tanzania 
Elimu ndio uti wa mgongo wa taifa lolote lile ambalo limeendelea au linahitaji kuendelea. Elimu ndio uhai wa jamii yoyote ile. Bila elimu, basi maisha ya watu yangelikuwa si maisha bora; kwani, kinyume cha elimu ni ujinga na ujinga ni sumu ya maisha. Elimu ni maarifa, ujuzi, na tabia anazopata mtu ili kumsaidia kumudu maisha (kutatua matatizo anayokumbana nayo ili kumudu maisha) kwa kufuata misingi na taratibu za kimaadili ya jamii husiaka. Tanzania kuna elimu inayotolewa (ya mfumo rasmi na isiyo ya mfumo rasmi) kwa raia wake. Elimu hii bado inahitaji mwongozo wa maarifa yakinifu ili kuweza kuiboresha na kukidhi malengo yake. Maarifa hayo si mengine bali ni usaidizi wa falsafa. Endapo falsafa itaruhusiwa kufundishwa katika mfumo wetu wa elimu, hakika matunda yake yatakuja kuonekana, hasa kwa kuleta mapinduzi ya kifikra katika elimu yetu. Kwa mfano, kabla ya kutoa elimu, falsafa itatuongoza tuweze kujiuliza maswali kama: elimu nini? Kwanini elimu (kwanini tunatoa elimu)? Je, ni elimu gani au aina gani ya elimu inatakiwa itolewa kulingana na aina ya watu, mazingira na uhalisia wake? Je, katika aina hiyo ya elimu ni mambo gani (maudhui) ambayo yanatakiwa yafundishwe ili kukidhi haja ya raia? Ni wakati gani tunatakiwa kutoa elimu yetu kwa watu wetu? Ni mbinu zipi anuai ambazo zinatakiwa kutumika kutoa elimu hii? Je, mbinu hizi zinafaa? Na kama zinafaa ni kwa nini?  Je, elimu hii inatolewa kwa lengo gani? Na hilo lengo chanzo chake ni nini? Ni kusudio la kitaifa, kijamii au mtu binafsi? Je tukishakuitoa elimu ya aina hii, manufaa yake kwa mtu binafsi, jamii yake na taifa ni yapi? Je, inalenga katika malengo ya pamoja kama watu, jamii na taifa? Na je, ni mfumo upi ulio sahihi na unafaa kwa aina yetu ya elimu?

Maswali kama haya, yanalenga kutafuta elimu iliyobora kwa taifa na yanatupeleka kupata majawabu ambayo yatakuwa ni ya kina na yakinishi juu ya aina ya elimu tunayotaka kuitoa kama taifa. Kimsingi, ni vigumu kujua kama aina yetu ya elimu inayotolewa na mfumo wake ni matokeo ya majibu sahihi ya hojaji za kifalsafa. Ukweli ni kwamba, taifa letu linahitaji elimu ya falsafa kwa watu wake ili wanafalsafa watakaopatikana waweze kusaidia kufikiri na kutafakari pamoja na kubaini elimu iliyobora inayotakiwa kutolewa kwa watanzania ili iwafae wao kama watanzania. Ikumbukwe kuwa falsafa ni ufikiri na tafakuri yakinifu ambayo hupelekea kupata maarifa sahihi juu ya mambo. Na tumesema kuwa elimu pia ni maarifa ambayo mtu huyapata ili kumsaidia katika maisha. Ili kuweza kubaini aina gani ya elimu iliyobora kwa taifa, falsafa itatusaidia kufasili elimu yetu; ambapo si kila maarifa yanayotolewa au kupatikana kulingana na kufuata misingi na taratibu za kimaadili ya jamii husika, ni maarifa yanayotakiwa kwa biandamu. Kwahiyo, hapa falsafa itatuongoza kujua kuwa si kila aina ya maarifa, ujuzi, na tabia walizonazo watu ni elimu inayotakiwa kutolewa kwa wengine. Au si kila maarifa na ujuzi anaoupata mtu kwa kuwa tu amefuata taratibu za kimaadili za jamii hiyo unahitajika. Yapo maarifa ambayo kimsingi si sahihi (yaani, hayatakiwi kuigwa au kufunzwa), na si kila aina ya maadili na taratibu zake za jamii fulani zinatakiwa kuigwa. Yapo maadili na taratibu zake ambazo katika ufikiri na tafakuri yakinifu hayatakiwi kwa binadamu japo baadhi ya jamii huishi hivyo. Ili kubaini hili ni lazima kufikiri kwa usahihi kwa kufuata sheria msingi za kimantiki zitumike ili kuafiki usahihi wa maarifa yanayotakiwa kutolewa kama elimu impasayo mtanzania. Na jambo hili lipo chini ya ngome ya falsafa. Kwahyo, falsafa itatuwezesha kufikiri na kutafakari juu ya elimu sahihi inayotakiwa kutolewa. Mihanjo anaeliza hili kuwa:

Ni pale tu ambapo roho ya binadamu hupata maana ya uwepo wake, ndipo binadamu huwa ‘mwanafalsfa’, mpenzi wa busara na hekima, huja kuwa ni mtu ambaye hutafuta maarifa ili aweze kuja kuishi maisha yenye maana.  Maarifa ambayo mwanafalsfa anayatafuta siyo kila aina ya maarifa. Siyo maarifa yote, angalao katika mtazamo wa kwanza, anaweza kuahidi kuishi maisha yenye maana. Kwani mpumbavu na mpenda rushwa anaweza kutimiliza lengo lake la maisha maovu kwa sababu ana maarifa vile vile yanayohusisha uundaji wa vitu, kama vile vifaa vya magari, ujenzi, ndege nakadhalika. Ndiyo, hata kama ni kiasi gani haya maarifa ni ya maana, hayana uwezo kwa yenyewe kufanya maisha kuwa ya maana; kwani unaweza kuwa na kila kitu bado maisha yakawa hayana maana.[footnoteRef:12] [12:  Ibid., 2 -3 ] 


Kwa maana hiyo, kwa maelezo na mfano wa Mihanjo pamoja na maelezo yetu kuhusu aina ya elimu inayotakiwa, falsafa itatusaidia kutafakari na kujua kuwa sio kila tunayoiita elimu ni elimu sahihi kwa watanzania; bali, ile elimu ambayo ni sahihi na ina manufaa kwa watu, jamii na taifa kwa ujumla yenye lengo la kuyafanya maisha yetu yawe ya maana kwa manufaa yetu.  Pamoja na uwekezaji falsafa katika mfumo wetu wa elimu kutusaidia kujua elimu iliyo sahihi kwa maendeleo sahihi ya watanzania; vilevile, falsafa ikifundishwa itawezesha kupatikana wanafalsafa wa elimu ambao watasaidia, kwa kufikiri na kutafakari kama uwanja wao wataweza kuibua na kutunga ‘sera-mama’ na bora za elimu ambazo zitakuwa zimefasiliwa kwa usahihi kuendana na malengo ya elimu na taifa kwa ujumla ikiwa ni njia ya kuleta uhusiano wa uhalisia wa elimu inayotolewa na hali halisi ya maisha ya watanzania. Zaidi ya hapo wanafalsafa hawa watakuwa ni kiungo na chachu ya kufasili mawazo na mitazamo ya kawaida ya watu (ideolojia za watu katika maisha) na kuleta uhusiano wa mitazamo hiyo kuendana na elimu inayotolewa kwa manufaa ya jamii zetu. Kwa hiyo, kama asemavyo Godwin Abiogu kuwa “ni wazi, elimu yoyote bila falsafa huenda isifikie malengo yake tarajiwa kwa maendeleo ya taifa. Kimsingi, elimu yoyote bila ya falsafa yaweza kuwa ni sawa na kobe anayetambaa pasipokuwa ganda lake.”[footnoteRef:13] [13:  Godwin Abiogu, ‘Philosophy of Education: A Tool for National Development?’ katika Open Journal of Philosophy,
4, 2014, 372-377.] 


Mchango wa Falsafa katika Imani, na Mitazamo ya Dini kwa Watanzania 
Dini ni sehemu ya utamaduni wa watu wenye mawazo sawa (imani) kuhusu ukubalifu wao wa pamoja na heshima juu ya uwepo wa kiroho (nguvu ambazo zina mamlaka juu yao ambazo haziwezi kuonwa katika maisha ya ulimwengu wa vitu). Watanzania wanazo dini zao mbalimbali na kuptia dini hizo huabudu kwa imani zao. Kimsingi, dini zote madhumuni yao huwa ni sawa, kwani inaaminika kuwa lengo la kila dini ni kumuabudu au kumtukuza Mungu. Uwepo wa dini tofauti tofauti huwafanya watanzania kuabudu kwa njia tofauti kwa kufuata misingi na miongozo ya imani zao za kidini. Hali hii husababisha kutofautiana kwa kiasi kwa baadhi ya dini, japo upo ufanano wa pamoja. Ili kuweza kulifanya hili kwa utaratibu murua na sahihi, inahitajika wahusika kuwa ni viumbe wenye kuwa na akili timamu pamoja na kuwa na tabia ya kufikiri kwa usahihi na kwa kina ili kuondoa migongano ya kimawazo, kiimani na kimtazamo baina ya dini moja na dini nyingi; au baina ya dhehebu moja na dhehebu lingine. Na hii si kazi ya kila taaluma bali ni kazi ya falsafa pamoja na elimu - dini. Kumbe, uhimara wa ustawi wa imani thabiti katika dini, unahitaji usaidizi unaoanzia kutengeneza uwezo wa watu kufikiri kwa usahihi ili kuelekea katika kujenga imani thabiti katika maisha. Na hoja hii ndio inayotuonesha umuhumu wa falsafa katika masuala ya dini kama asemavyo Makumba kuwa watu wamekuwa wakidhani dini na falsafa ni vitu visivyoendana na wala kufanana, lakini yeye anasema kimsingi hizi ni taaluma ambazo zinashabihiana na kujengana; kwani, kama tunahitaji kuishi maisha yenye maana na kumudu umiliki wetu wa maisha, basi tunahitaji kuthibitisha imani zetu kwa njia ya kufikiri.[footnoteRef:14]  [14:  Makumba, Introduction to Philosophy, 102. ] 


Upo ukubalifu wa kauli jumuishi katika watu kuwa, dini zote, imani na mitazamo yake huwa na malengo sawa. Imani zote za kidini huwa na madhumuni yaleyale kama Olusegun Noah Olawoyin katika makala yake Religious Epistemology in John Hick’s Philosophy: A Nigerian Appreciation anavyoelezea maoni ya John Hick kuwa haionekani kuwepo utofauti wa wazi kwa watu wa imani tofauti[footnoteRef:15]: yaani, imani zao za kidini. Kwahiyo, ni mtazamo uliozoeleka kuwa imani zetu na malengo ya dini zetu huwa ni sawa. Lakini, si kauli hii ni sahihi kwa asilimia zote kwani zipo baadhi ya dini au waanzilishi wa madhehebu au hata baadhi ya waumini wa dini zetu kukiuka misingi hii. Zipo dini au waumini ambao wakati wengine wananuia kuwa na lengo zuri ya kumtafuta Mungu, wengine hutumia pazia ya kumuabudu Mungu katika madhabahu yao kutimiza azma zao ambazo ni kinyume na Mungu. Kwa mfano hapa Tanzania yamekuwepo mahubiri na matukio katika dini zetu ambayo kimsingi hayaendani na uhalisia na ukweli wa malengo ya dini zetu. Imani na mitazamo juu ya dini zetu amabyo inatokana na upandikizwaji katika roho za watu zimekuwa ni chanzo za uvunjifu wa amani pamoja chuki baina ya waumini wa madhehebu na dini tofauti. Hali hii ni ukosefu wa uvumilivu wa kiimani na dini ambao unahubiriwa si tu mahekaruni pekee bali hata pia katika majukwaa ya siasa. Kufanya hivyi kunatokana na msingi mbovu wa kufikiri ambapo waumini hufuata kila aina ya mapendekezo yatolewayo katika mahubiri ya dini zao. Hii hali haipaswi kuvumilika hata kama ni ya kiimani, maana si kila imani ni imani sahihi na inahitaji kuvumiliwa na kuachwa kama ilivyo; kama asemavyo Joseph R. Farinaccio kuwa: [15:  Maoni haya ya mwanafalsafa na mwanatheolojia John Hick yamenukuliwa kutoka kwa Olusegun Noah Olawoyin ‘Religious Epistemology in John Hick’s Philosophy: A Nigerian Appreciation.’ Open Journal of Philosophy, 6, 2016, 201-206.] 

Lakini uhitaji wa kufanya uvumilivu wa kweli dhidi ya imani za wengine haumaanishi kuwa mtu aeneze mawazo mabaya kwamba mawazo yote yako sahihi[footnoteRef:16]. . . . Haiwezekani, bila shaka, kwa kila mwanadamu kutoa maelezo thabiti ya maumbile ya uhalisia. Ila, hoja kuwa hatuwezi kujua kila kitu kuhusu uhalisia isitumike kama msamaha kuamini kila kitu tutakacho.[footnoteRef:17] [16:  Joseph R. Farinaccio, Faith with Reason: Why Christian is true (Pennsville, New Jersey: BookSpecs Publishing, 2002), 12. ]  [17:  Ibid., 13-14] 


Maoni haya pamoja na maelezo yetu yanadhihirisha wazi kuwa si kila kilicho katika dini na imani au mitazamo juu ya dini huwa ni sahihi. Hivyo, inahitajika usaidizi wa ufikiri na tafakuri kali kuhusu kile tuanachoambiwa kama waumini kama kweli kinaweza kukubalika katika mamlaka ya akili zetu na hakihatarishi maisha yetu. Na ndiposa umuhimu wa falsafa katika kujenga imani zetu thabiti katika dini kuwa ni za kweli kutokana na kutumia akili zetu kufikiri vizuri unathibitika. Kwamba, pale upinzani au maswali juu ya uhimara wa imani katika dini fulani unapoibuka kinachotakiwa ni dini zenyewe au imani zenyewe kuthibitisha ukweli au kinyume chake juu ya yale yanayohubiriwa na kuaminiwa katika dini hizo; na Joseph R. Farinaccio[footnoteRef:18] ndipo anaposema kuwa hilo ndilo lengo la ufikiri na imani. Kwa maana hiyo, falsafa ikisha kuanzishwa katika mfumo wetu rasmi wa elimu, itaweza kujenga namna mpya ya kufikiri kwa uyakinifu na kunakokubalika kwa watu ambako kutawafanya waumini waweze kujenga imani dhabiti za dini zao kwa ukweli ambao wanaona ni sahihi na unaingia akilini mwao sio tu kushikilia imani au dini fulani pasi kuwa na sababu msingi au uelewa wa kweli juu ya dini hiyo. Pia itawasaidia kuepuka na kuwa huru kutoka katika kufuata mkumbo wa mapokeo hasi ya dini na imani potofu kwa kivuli cha dini zao, na hivyo kujenga dini imara pamoja na jumuiya yenye utulivu na amani katika taifa hili bila kuathiri uhuru wa waumini wengine. [18:  Cf. ibid, 16.] 


Mchango wa Falsafa katika Siasa ya Tanzania
Ni katika falsafa pekee ambapo kupitia uwezo wake watanzania wanaweza kushuhudia mapinduzi makubwa na bora ya kimfumo, kimawazo, kinadharia na kimaendeleo juu ya nchi yetu na siasa. Siasa ndio uti wa mgongo wa taifa au jamii yoyote, kwani, siasa kwa mtazamo yakinifu wa kifalsafa ni sayansi na sanaa ya kuifanya jamii kuwa katika ukamililisho au utimilifu. Tunaposema ukamilisho wa jamii – tuna maana kwamba, lengo la jamii ni kuwa na maendeleo chanya kwa kila nyanja ili kuyafanya maisha ya watu wake kuwa katika utu uliokamilika; yale maisha yenye ‘umaana.’ Maisha mabayo kimsingi binadamu anatakiwa kuyaishi. Haya maisha yenye maana ambayo huifanya jamii kuwa timilifu ni maisha yenye furaha ya uthibitisho wa kiurazini kwa raia kutambua furaha hiyo, maisha yasiyo na ubaguzi, uovu; maisha yenye utamaduni bora wa kuleta ustaarabu kwa wanajamii na zaidi ni maisha yenye usawa na haki kwa raia. Kumbe, tunaposema kuwa siasa ni sayansi au sanaa ya utimilifu wa jamii maana yake ni kuwa siasa ndiyo njia pekee ya kuifikisha jamii hiyo katika aina hiyo ya maisha tuliyoieleza, yaani jamii yenye haki kama asemavyo Plato.[footnoteRef:19] [19:  P. H. Frye, "Plato's Political Ideas" Mid-West Quarterly, The (1913-1918), (1914), 1-17.] 


Kwa hiyo, siasa ni maisha ya watu katika taifa au jamii husika. Na maisha hayo ni maisha yenye uongozi. Ili tuweze kupata jamii yenye maisha tuliyoyataja ni lazima jamii hiyo iwe na watu wa kuiongoza yaani viongozi ambao ndio wanakuwa na jukumu la kupanga sera, mipango, sheria na uendeshaji wa mambo yote ya jamii kwa dhumuni la kuleta maisha bora katika jamii. Jambo hili haliwezi kuwa sawa endapo falsafa haitaingilia kati. Ni hoja ya kimantiki kusema kuwa falsafa imekuwa nguzo muhimu kwa uimara wa siasa, kwani tunaona kuwa nadharia mbalimbali za uongozi katika dunia zimeibuliwa na wanafalsafa na falsafa ndio imekuwa ikitoa mwanga bora wa uimara wa siasa mfano kupitia ‘falsafa ya siasa.’ Ili taifa letu liweze kuwa imara katika nyanja zote za kimaendeleo, ni lazima kama taifa tutambue asili na maumbile ya taifa letu pamoja na watu wake; kisha, tuweze kufikiri na kutafakari kwa kina na kuibuka na aina ya ndharia ya siasa au uongozi ambao ni bora na inafaa kwa mazingira yetu. Kwa mfano, nchi hii imekuwa na viongozi na inaendelea kuwa nao, na wengi ni wanasiasa kama wenyeviti wa mitaa na vijiji, madiwani, wabunge, mawaziri pamoja na nafsi nyingine zililizo katika ngazi ya utawala. Lakini swali la kujiuliza ni kwamba, ‘wameweza kuifanya jamii ya watanzania kuyafikia maisha ya kiutimilifu?’ Jibu lisilo na ubabaishaji ni kwamba bado au hawajaweza! Na kama hawajaweza, kwanini bado wapo katika nafasi hizo na kama bado wapo ni kwanini? Jibu ni kwa sababu hakuna jamii iwezayo kuwepo pasi uongozi kama kweli inataka kuwa jamii bora, hivyo ni lazima jamii iwe na uongozi na ndio maana tuna viongoozi. Kama jawabu hili ni sahihi, sasa ni lazima tujiulize kwanini hawa viongozi wetu hawakuweza kuifikisha jamii yetu katika maisha yanayotakiwa (maisha yenye umaana, utimilifu – usawa na haki)? Tatizo lao ni nini? Kuna nini juu ya mfumo wa uongozi wetu au siasa yetu? Na je tufanye nini kuelekea kuondokana na mkwamo huu ili tuelekee kule tutakako?

Maswali haya yote ni dhahiri yanaibua muono katika akili zetu kuwa katika siasa zetu kuna matatizo na yanahitajika kuyatatua. Kwa hiyo, kuna kitu kinakosekana na kitu hicho si kingine ni kuwatengeneza watu kufikiri kwa akili zao na kutafakari kwa kina kuhusu siasa itakayoweza kuikomboa nchi hii kutoka katika mkwamo wa kisiasa na kimaendeleo na utamaduni huo wa kufikiri kwa akili timamu na kutafakari kwa kina na kwa usahihi haupatikani kwingine bali ni katika falsafa. Maswali haya yote yatajibiwa huko na kupatiwa ufumbuzi sahihi kwa maendeleo ya taifa letu. Ili tuweze kupata ufumbuzi wa siasa yetu ni lazima tujue maana ya siasa, maana ya uongozi, maana ya serikali; serikali inavyopaswa kuwa na thamani yake, aina ya watu wanaopaswa kuwa viongozi na majukumu yao na namna ya kuyatimizi kwa kuzingatia malengo makuu ya uongozi (siasa) ya nchi. Ni lazima tuwe na muono wa pamoja wa ‘ukubalifu wa kiuelewano’ kama taifa juu ya aina ya siasa na uongo tunaopaswa kuwa nao sisi kama watanzania. Ni lazima tuwe na mawazo ya kujua kuwa serikali ni chombo kitakatifu ambacho hatuna budi kukikubali na kukiheshimu kama Socrates anavyonena juu ya hsehima na thamni ya serikali. Socrates anasema:

Serikali inapaswa kuthaminiwa sana na kutakatifuzwa zaidi ya baba au mama na zaidi kuichukulia kwa macho ya kimungu na ya watu wenye uelewa, pia kubembelezwa kwa upole na heshima wakati inapokosewa (huwa katika hasira) zaidi ya heshima ya baba na mama, kushawishiwa kwa kubembelezwa na kama sio kushawishiwa kwa kubembeleza basi kuheshimiwa.[footnoteRef:20] [20:  Williamson M. Evers, ‘Social Contract: A Critique’ katika Journal of Libertarian Studies, Vol.1, No.3, (Great Britain: Pergamon Press, 1977), 185-194. ] 


Mawazo haya ya Socrates yanatupa taswira ya namna tunapaswa kuichukulia serikali katika akili yetu, kuwa ni chombo kitakatifu, chenye ukuu kwa raia na kinachotaka kupewa heshima kwa mamlaka yake. Jambo hili si la watawaliwa pekee, bali hata watawala wanapaswa kujua utukufu ambao serikali inao unapaswa kuheshimiwa na kulindwa tena zaidi na wao. Ili kufikia kiini cha tafakuri hii, falsafa inahitajika kutoa usaidizi katika akili za watanzania. 

Kusudio kuu la uongozi au serikali ni kuhakikisha kuwa raia wake wanapata maisha yaliyobora kwa kiwango cha kuridhisha. Na hili, halitofautiani kabisa na mawazo ya Aristotle pale alipoona kuwa “makusudio ya awali ya uwepo wa taifa ni kutunza na kuendeleza maisha ya familia na vijiji ambavyo kwa vyenewe peke yake, haviwezi kukidhi mahitaji yake yote. Lakini zaidi ya haya makusudio ya kiuchumi, kazi ya taifa ni kuhakikisha uwepo wa wema mkubwa kwa binadamu.”[footnoteRef:21] Ni wajibu na inabidi liwe dhumuni kuu kwa utawala wa nchi kujua katika dhamiri zao kuwa taifa linapaswa kuwa na maisha ya wema wa hali ya juu kwa raia wake kwani hilo ndilo lengo kubwa la uwepo na mwisho wa uwepo wenye akili. Ili kuweza kulifanikisha hili, inahitajika mtu ambaye ana uwezo wa ajabu wa kiwango cha hali ya juu wa kuiongoza jamii au serikali kwa maono na njia zilizo sahihi na njema kwa faida ya taifa zima kwani si kila aliye mtu anafaa kuwa kiongozi. Mwanafalsafa mashuhuri Plato ameliona hili na kupendekeza aina ya mtu wa kuwa kiongozi wa nchi. Mawazo yake yanaungwa mkono na mwandishi wa andiko hili. Huyu, mtu ambaye anatakiwa awe na uwezo wa ajabu wa kiwango cha hali ya juu ya uongozi, Plato amemtanabaisha sifa zake kama ifuatavyo: [21:  Mawazo haya ya Aristotle juu ya waijibu wa serikali yamenukuliwa kutoka kwa, Mihanjo, Falsafa na Usanifu wa Hoja kutoka Wayunani hadi Watanzania (waafrica), 215. ] 


. . . ni jambo la wazi na la maumbile kuwa uwezo au uhodari au ustadi yapasa uwe ndiyo sifa kubwa kwa uongozi kwa yeyote mwenye kushika madaraka. Kiongozi wa nchi yampasa awe ni mtu mwenye uwezo wa pekee wa kutimiza wajibu wa kiongozi. . . Kiongozi…yampasa awe ni mtu yule ambaye ameelimishwa kikamilifu, yule ambaye kutokana na upeo wa ufahamu wake uliosababishwa na elimu yake, amekuja kuelewa kwa undani kabisa tofauti ya ulimwengu mwonekano na ulimwengu akili au maarifa, tofauti kati ya uwanja wa maoni na uwanja wa akili au elimu maarifa, kati ya mwonekano na kile ambacho kinatoa huo mwonekano – kati ya ukweli mwonekano na ukwelli halisi.[footnoteRef:22]  [22:  Ibidi., 147 – 148. ] 


Ni fikra hizi za Plato zinapaswa kutuongoza sisi kama taifa kujua kuwa nchi haipaswi kuongozwa na kila aina ya mtu; au, ile dhana dhaifu ya kwamba ‘kila mtu anaweza kuwa kiongozi’ inakuwa haina mashiko tena na hatupaswi kabisa kuishadadia. Kimsingi, uongozi au serikali ni jambo la heshima kwa mtu mmoja mmoja na jamii kwa ujumla; hivyo, hatupaswi kudhani kwa urahisi kuwa mtu yeyote apaswa kuongoza. Si kweli! Tunahitaji kufikiria sana na kutafakari na pengine kukubaliana na Plato hasa anapotupa mwanga wa ni mtu yupi mwenye uwezo wa ajabu na wa kipaji kinachohitajika kwa uongozi bora kwa ustawi wa taifa la Tanzania? Maneno haya ni mwanga wenye nuru ya kuimulika mioyo yetu na mitima kutafakari juu ya hatima na ubora wa viongozi wetu kwa manufaa yetu. Kwa hiyo, aya hii juu ya uongozi unaotakiwa, inahitimishwa kwa kuyaazima tena mawazo ya Plato kuwa “kama mwenye haki na mtu mwenye ustawi bora anaongozwa kwa maarifa na ufikiri, jamii ya haki ni lazima iwe chini ya utawala wa akili ya kijamii iliyojengwa katika ubora na iliyoelimika ‘wapenzi wa hekima au busara.’ Jamii zenye haki haziwezi kuendeshwa na pesa nyingi pamoja au majeshi pamoja na ajenda zao mfu. Tamaa isiyokuwa na kikomo ya mali au utajiri na miono pofu lazima itazamwe na kuchukuliwa kama mambo hatari kwa umma.[footnoteRef:23] Mawazo haya ya ni sahihi kabisa kwa ujengaji jamii iliyobora kwa watanzania, ikizingatiwa kuwa nchi yetu inahitaji msaada mkubwa wa viongozi wenye uwezo wa kuongoza. Na haya, hayawezi kutokea kwa bahati-nasibu bali taifa tukubali kuipokea falsafa kwa mikono miwilli na kuifundisha katika elimu yetu ili baadae tuibue watu wenye uwezo wa kufikiri, na kutafakari kwa umakini na kuibua fikra za uongozi uliobora kwa ustawi wa taifa na jamii zetu kwa ujumla. Hivyo, ni wazi kuwa pasi kuwa na falsafa hatuwezi kuwa na siasa iliyobora na makini kwa malengo ya taifa; hatuwezi kuwa na watunga sera na mipango wa serikali walio imara na wanaotunga sera zinazokidhi matakwa na uhalisia wa maisha ya nchi yetu bila kuwasomesha au kuwafunza watu wetu elimu ya falsafa. Kwa hoja hii, ni wazi kuwa tunahitaji bila kificho wala kusita kuanzisha mchepuo wa falsafa katika mitaala yetu. [23:  http://faculty.frostburg.edu/phil/forum/PlatoRep.htm  ilitembelewa 7/5/2014: saa 1.46 usk.] 


Mchango wa Falsafa katika maendeleo ya Uchumi wa Tanzania
Falsafa ni taaluma inayojihusisha na ufikiri pamoja na tafakuri makini juu ya mambo yote katika maisha; hivyo, haibagui wala hatuwezi kusema inaegemea katika nyanja moja ila katika kila nyanja ya maisha ya binadamu. Kwa hiyo, falsafa inao mchango mkubwa katika ukuaji na maendeleo ya uchumi wa jamii fulani. Hivyo, hata uchumi wa Tanzania ili upige hatua ya kimaendeleo zaidi unatakiwa kupata mchango zaidi wa falsafa kuliko ilivyo kwa sasa. Kimsingi, ukweli ni kwamba endapo falsafa itawekwa katika mitaala ya elimu yetu na kuwa ni sehemu ya utamaduni wa watanzania, hakika taifa litazalisha wataalamu au tuwaite wanafalsafa wa uchumi. Wataalamu hawa wataweza kutoa mchango wao wa kimawazo katika kukuza uchumi wetu. Hawa watakuwa nguli wa kuibua mawazo mbadala ya kiuchumi yanayoendana na uhalisia wa jamii zetu katika mazingira ya kuboresha hali ya uchumi. Falsafa ya uchumi hujishughulisha na mawazo, mbinu na hata masuala ya kimaadili yanayoibuka katika utaalamu wa uchumi. Husaidia kuleta uhusiano bayana katika mbinu za kiuchumi sambamba na uelewa halisi wa kiuchumi pamoja na uhusiano wa kiuelewa juu ya dhana ya uchumi na mbinu za kiuchumi. Pia falsafa husaidia kuibua nadhari [na kuchangia kwa kukosoa au kuimarisha nadharia zilizopo] za kiuchumi ambazo ndio msingi mkubwa wa mapinduzi ya kiuchumi. Kwa maana hiyo, wanafalsafa watatusaidia kuibua nadharia za kiuchumi zinazoendana na uhalisia wa maisha ya watanzania pia kushauri na kuelekeza mbinu mbadala ambazo ni sahihi na zinawezekana ili kufanya uchumi wetu uwe bora.

Hata hiyo, si tu lazima ufundishaji wa falsafa uibue wanafalsafa wa kiuchumi, bali hata bila kufanya hilo; lakini, endapo falsafa itakuwa somo la lazima tutaweza kupata mchango wake katika uchumi wetu. Hii ni kwa sababu, tumekwishakusema kuwa falsafa huwafanya watu wafikirie kwa uyakinifu na kutafakari juu ya mambo ya maisha, hivyo kufundisha falsafa katika elimu yetu kutaweza kuzalisha wasomi ambao wamefunzwa na wameiweka akili yao katika tafakuri ya kina. Hivyo, wataweza kutumia tabia hiyo katika kufikiri juu ya kujenga uchumi wao uliobora na wa taifa kwa ujumla. Uchumi bora unahitaji akili bora – akili bora ni ile iliyoiva katika kujishughulisha na kufikiri na kutafakari kwa uyakinifu. Kutokana na kusoma falsafa kwa raia wetu katika mifumo ya elimu yetu, Tanzania litapata wafanya biashara bora na makini, wajasiriamali wazuri na bora kwa maslai ya jamii na taifa letu kwa ujumla. Kwa hiyo, wafanyabiashara na wajasiriamali makini wataweza kutoa mchango mathubuti kwa uchumi wa nchi kwani tayari wameshafunzwa namna ya kufikiri katika akili yao kama asemavyo J.O. Ejikemeuwa Ndubisi kuwa “kuna uhusiano wa karibu kati ya mwanafalsafa na mjasiriamali kwani, mwanafalsafa mzuri ni mjasiriamali mzruri pia.”[footnoteRef:24]  [24:  Cf. J.O. Ejikemeuwa Ndubisi, ‘The Role of Philosophy in Contemporary Society: The Nigerian Experience’ katika Humanity & Social Sciences Journal 40-46, 
] 

	
Mchango wa Falsafa katika Sayansi na Teknolojia Tanzania
Kama taifa, tupo katika mawazo kwa mujibu wa watawala wetu pamoja na wasomi wa nchi hii, kuwa nchi yetu kwa mujibu wa mpango wa maendeleo wa hadi 2025 tunatakiwa kuwa ni nchi ya ‘uchumi wa kati.’ Moja ya mikakati ya kufikia azimio hili ni kuhakikisha Tanzania inakuwa nchi ya viwanda. Kama lengo ni kuwa nchi ya uchumi wa kati na uchumi huo utafikiwa chini ya uwekezaji wa viwanda; basi pasi shaka ni wazi kuwa ni lazima tuwekeze katika sayansi na teknolojia ya kiwango cha juu kwa watu wetu (wasomi). Ili tuwe na mapinduzi ya viwanda ni lazima tuwe na mapinduzi ya kisayansi na teknolojia ambayo yataendesha viwanda hivyo. Kwa hiyo, falsafa ina mchango mkubwa katika kuanzisha, kukuza na kuilinda (kuiongoza) sayansi na teknolojia yetu si tu kwa maslahi ya yenyewe bali kwa faida ya usatawi wa utu wa raia pamoja na kujenga jamii ya kisayansi isiyovuka mipaka ya utu. Mchango wa falsafa katika uwepo na ustawi wa sayansi pamoja na teknolojia upo katika maeneo mengi ila hapa tuone mchango huo katika maeneo machache tu. 

Kwanza, hapo awali imeoneshwa kuwa falsafa ni shughuli ya urazini wa binadamu – na kama chanzo chake ni urazini basi uwanja wake mkuu ni kufikiri na kutafakari kwa kina na kwa usahihi. Hivyo, falsafa huhimiza kufikiri na kutafakari mambo kwa usahihi ili kuyapatia majibu mwafaka katika kutafuta na kufikia ukweli. Lakini pia, taaluma hii ya falsafa ni sayansi kwa yenyewe ambayo haihitaji msingi wowote wa maelezo au ufafanuzi wa sababu za uwepo wake. Bali, ni taaluma au sayayansi nyinginezo zenye kuhitaji msaada wa falsafa ili kuweza kusimama kwa misingi imara. Ndivyo ilivyo hata kwa sayansi na wanasayansi kuwa msingi wa uwepo wa sayansi huhitaji maelezo ya kimsingi juu ya maumbile yake kutoka katika falsafa huku wanasayansi wakipata maarifa msingi (maarifa ongozi) katika kuielewa sayansi. Kwa maana hiyo, sayansi inahitaji msaada wa fikra kutoka kwa falsafa ili iweze kusimama imara na ndio maana kuna kipengele cha falsafa kinacoshughulikia sayansi “falsafa ya sayansi” kama vilivyo vipengele vingine vya falsafa vinavyohusu taaluma nyinginezo. Katika msingi wa kufikiri na kutafakari, sayansi ni zao la utulivu, ufikiri na tafakuri kama ilivyo nguzo ya falsafa pia; hivyo, sayansi huomba usaidizi huu kutoka katika falsafa ili kuweza kutimiza majukumu yake ya kugundua vitu. Maana yake kwa Tanzania ni kwamba, endapo tutaifundisha falsafa tutakuwa tumetengeneza utamaduni wa watu kufikiri na kutafakari katika maisha yao hivyo kuibua wanasayansi ambao wataweza kugundua na kubaini teknolojia za kuweza kusaidia taifa. 

Pili, ni kwamba moja ya matawi ya falsafa ni tawi lile linalohusika na maarifa ya binadamu, yaani epistemolojia. Epistemolojia ni falsafa amabayo huchunguza na kufafanua uwezo wa binadamu kuelewa mambo, na jinsi akili ya binadamu inaweza kujua mambo, mbinu na milango ya kupata maarifa (milango ya fahamu). Pia, huchunguza na kuibua ndharia mbalimbali kuhusu maarifa n.k. Aidha, ni kupitia tawi hili wanasayansi huweza kupata mwanga wa uchunguzi wao wa kisayansi, kwani huwasaidia kupata msingi wa kujua aina ya maarifa wayapatayo na kuyachambua ili kufikia lengo. Hoja hii ya umuhimu wa epistemololojia katika sayansi imeungwa mkono na wataalam Monk na Osborne katika makala yao ya Placing the History and Philosophy of Science on the Curriculum: A Model for the Development of Pedagogy, kama wanvyonukuliwa:

Msingi mkuu wa hoja yetu inayowasilishwa kuhusu kuingizwa kwa HPS (History and Philosohy of Science) katika mtaala, ni kwamba epistemolojia ni muhimu – kwa sababu jibu la swali la “ni kwa namna gani tunajua” ni jambo muhimu katika uchambuzi wetu wa sayansi na uthibitisho wa malengo ya uwepo wetu. Zaidi ya hapo, ni elimu ndani ya mradi wa epistemolojia ya sayansi – yaani “kusema namna ya kutofautisha kati ya imani zilizothibitishwa na ambazo hazijathibitishwa . . . na ujuzi muhimu unaohitajika kushiriki katika mjadala wowote wa kisayansi.[footnoteRef:25] [25:  Cf. Martin Monk na Jonathan Osborne, Placing the History and Philosophy of Science on the Curriculum: A Model for the Development of Pedagogy, 405-424.] 


Maelezo ya bwana Monk na Osborne, yanathihirisha wazi mchango wa falsafa katika usitawi wa sayansi kupitia epistemolojia. Ni katika epistemolojia ndipo tunaona binadamu anaweza kung’amua mbinu za kupata maarifa pamoja na kujiridhisha juu ya hayo maarifa anayoyapata. Hivyo basi, uingizwaji wa somo la falsafa katika mitaala ya elimu yetu utasaidia, kama si kutimiza jukumu la utoaji wa msingi thabiti wa kiepistemolojia kwa wanafunzi utakaowajengea msimamo wa kuelewa dhana na maumbile ya sayansi. Huu ni msingi muhimu katika kufanya udadisi kuhusu sayansi kama: sayansi ni nini? Yapi ni maumbile ya sayansi?  Umuhimu au faida ya sayansi kwa binadamu ni ipi? Kivipi sayansi ni sayansi “usayansi wa sayansi ni upi”?  Ni matendo yapi yenye maadili kisayansi kwa ulimwengu? Je, dhana na nadharia za kisayansi ni sahihi na zina thamani? Kama ni sahihi na zina thamani, je zinauhusiano sawa katika maisha ya sasa? Haya, ni maswali ya kiepistemolojia mabayo yanasaidia mtu kuielewa sayansi na kuwafanya wasomi kuwa wagunduzi na wanasayansi bora kwa taifa letu. 
Tatu, falsafa hutoa mchango mkubwa kwa sayansi na teknolojia kupitia kipengele cha matiki. Mantiki ni tawi la falsafa. Mantiki ni ufundi wa kufikiri kwa uyakinifu pasipo mkanganyiko. Husaidia mtu kuunda mawazo yake katika sentensi au tungo ambazo zinaleta mlolongo sahili wa kupata hitimisho sahili. Lengo kubwa la mantiki ni kumsaidia mtu kufikiri kwa kutumia kanuni asili za kimantiki ili kuepusha upotoshaji wa ukweli au mkanganyiko katika kufikiri. Mantiki ndio utuelekeza katika ukweli bayana. Hivyo, sayansi ni sehemu ambayo hutumia mantiki katika uchunguzi wake na uthibitisho wa ukweli unaotafutwa katika sayansi na kufikia mahitimisho yaliyo sahihi. Kwa msingi huu, ni wazi kuwa kwa kuisoma falsafa, wanasayansi wa kitanzania wataweza kupata misingi ya mantiki ambayo itawarahisishia kufanya shughuli zao za kisanyansi kwa kufuata kanuni msingi za kimntiki. 

Mchango mwingine ambao falsafa inatoa kwa sayansi ambao katika makala haya ni wa mwisho kuelezwa, ni mchango wa kimaadili. Hapa ni kwamba falsafa katika sayansi huchunguza umaadili wa matendo na matokeo ya sayansi na teknolojia katika jamii. Huhoji juu ya uhalali wa kimaadili katika baadhi ya matendo ya kisayansi pamoja na matokeo na athari zake kwa jamii. Hilo ndilo jukumu la ‘falsafa ya sayansi.” Kazi hii huipa mwongozo sayansi katika kutenda matendo yake kwa kuzingatia maadili katika jamii, yaani kuepusha madhara kwa jamii kutokana na sayansi na teknolojia. Makumba anatueleza kazi ya falsafa katika hoja hii kuwa “jukumu la falsafa ya sayansi ni kuhukumu thamani ya sayansi. Haihukumu sayansi kivile; hii si kazi yake. Inahukumu thamani ya usawa wake, thamani ya maarifa na ipi ni mipaka ya sayansi.”[footnoteRef:26] Sayansi ni muhimu sana katika maendeleo ya biadamu. Ila pamoja na kuonesha faida kubwa, imekuwa ikitoa matokeo ambayo yanakiuka misingi ya utu. Kwa mfano zipo mbinu za kisayansi ambazo ni kinyume na maadili ya utu ila zinatumika ili kufanikisha jambo fulani, mfano, utengenezaji wa madawa ambayo yanakuwa na athari kubwa kwa binadamu, ugunduzi wa kiteknolojia kama silaha za kivita, utangenezaji wa mabomu ya nyuklia, uaharibifu wa mazingira, uhalalishaji wa utoaji mimba kama njia ya kuokoa maisha ya mama nakadhalika. Haya yote ni matokeo ya ukuaji wa sayansi na teknolojia kwa maendeleo ya binadamu lakini yanaacha athari kubwa sana kwa maisha ya binadamu na hivyo ni kinyume na utu pamoja na maadili. Hivyo, ili kupunguza uharibifu huo falsafa huja kuhoji uhalali wa matendo hayo na mchango wake unaonekana ni hasi ambapo sayansi inakiuka misingi ya utu, uhitaji wa msaada wa falsafa katika hili, Profesa Alsayyed Naffadi anasema kuwa bado tunahitaji ‘hekima za falsafa’[footnoteRef:27] katika kuokoa hali hii kwa madhumuni ya kuishi maisha mema.  [26:  Makumba, Introduction to Philosophy, 75.]  [27:  Naffadi, Alsayyed, "The Relation between Philosophy, Science, and Technology", katika Philosophy and Current epoch, rev. Samir Abuzaid, (Cairo – Egypt: The Higher Council for Culture, no.2, 2002), 109-129.] 


Kwa kuhitimisha kipengele hiki ni wazi kuwa mchango wa falsafa kwa ujumla katika maendeleo ya sayansi utawasaidia wanasayansi wetu ambao watakuwa tayari wa uelewa wa chimbuko la sayansi kuwa ni falsafa na hiyo kwa kuisoma falsafa wataweza kuwa wanasayansi mahiri kwa kuibua nadharia, utafiti pamoja na ugunduzi wa aina mbalimbali, huku pia wakibuni teknolojia sahihi ambazo hazikiuki misingi ya maadili na utu kwa ujumla, kwa malengo ya kuifanya Tanzania iwe nchi ya viwanda na uchumi wa kati. Ni wazi kuwa watanzania wanahitaji kuwa wanasayansi, tena wanasayansi wanaoisaidia jamii yao. Bila falsafa, hakika watakuwa wanasayansi uchwara. 

Mchango wa Falsafa katika kujenga Amani ya Taifa
Ebu tuanze kipengele hiki kwa nukuu ya mawazo ya Sun Myung Moon juu ya amani kwamba:

“. . . Tunajua kwamba historia ya maumivu, mateso na unyonge ilianzia katika dunia hii siku  mwanadamu alipoanguka. Hili halikuwa dhumuni halisi la Mungu alilopanga wakati wa uumbaji. Mungu hakutumaini dunia ya hivyo. Wala binadamu  hakutumaini kuzaliwa na kuishi katika ulimwengu kama huo.”[footnoteRef:28] [28:  Sun Myung Moon, Philosophy of Peace, (Korea: Sunghwa Publishing Company, 2002), 20.] 

Vilevile anasema;

“Mbingu na nchi havikuumbwa katika ulimwengu wa wasiwasi au hofu, ila viliumbwa kwa furaha, raha na kuridhika. . .”[footnoteRef:29] [29:  Ibid., 7 ] 


Kuanza kwa nukuu hizi mbili za mawazo ya Moon kuna lengo la kuanza sehemu hii kwa kutukumbusha kuwa amani ni suala zuri na linalopendwa kwa kila mtu mwenye utimamu wa akili. Halikuwa ni lengo la uumbaji, kuwa na dunia isiyo ya amani, na wala halikuwa lengo la waumbwa kuishi katika ulimwengu wa vurugu. Hivyo, kwa namna moja au nyingizne na kwa jitihada zozote zile ni lazima tuchukue jukumu la kuitafuta amani na kuilinda ili tutimize lengo la uumbaji wetu na dhana ya maisha kwa ujumla. Amani, kwa ufupi, inaweza kuielezwa kuwa ni utulivu wa roho. Roho ya mtu inapokuwa katika hali ya kutulia ndiposa kuridhika kunapotokea hivyo kuwa na amani. Amani huanzia ndani ya mwanadamu. Amani huanzia moyoni mwa mtu; na kisha kwa wengine na mara baada ya hapo kazi kubwa ya mwenye amani ni kuilinda isiharibiwe.  Mwenye amani ni yule ambaye anatambua (mwenye akili timamu), ambaye anafikiri, anawaza na kutafakari. Kufikiri kwake humfanya ajue kuwa amani ni jambo la msingi katika maisha yake. Kufundisha na kusoma falsafa katika shule zetu, kutatusaidia kutengeneza ari ya watanzania kufikiri kwa usahihi juu ya kuipenda amani kuitafuta na kuilinda pia. Kuwafundisha watanzania falsafa ni kuwafundisha kuzaa fikra pevu na fikra hizi zitakuwa salama na zenye manufaa kwa taifa pale ambapo zitakuwa katika hali ya amani ya mwenye fikra, familia yake, jamii inayomzunguka na taifa pia. 

Vipo vyanzo na sababu mbalimbali zinazofanya kukosekana amani na utulivu katika jamii zetu pamoja na taifa kwa ujumla. Mfano ni udini, ukabila, dharau baina ya tabaka au kundi fulani la watu wenye sifa sawa dhidi ya kundi linginge ambalo nalo lina sifa tofauti na lile; ukanda, uvyama na mitazamo ya kisiasa, kupungua kwa maadili ya kimalezi, tamaa za maisha n.k. Mambo haya yanasabaisha jamii ya watanzania kukosa amani kwani tumeshuhudia mauaji, vurugu, lugha za kashfa na matusi, dharau na mengine mengi ambayo yanatoke katika nchi yetu. Pamoja na kusema kuwa hivi ni vyanzo vya uvunjifu wa amani katika taifa letu, bado si vyanzo vikuu. Chanzo kikuu juu ya hili ni ukosefu wa kufikiri vizuri na kwa usahihi kwa raia wa nchi yetu. Kimsingi, laiti kama tungekuwa tunafkiri kwa usahihi na vizuri tusingelikuwa tunakubali mambo haya yatawale akili zetu hadi kufikia kukosana, kuvurugana hadi kupoteza utulivu pamoja na amani yetu. Uvunjifu wa amani ni upotevu au ukosefu wa utamaduni wa kufikiri kwa watu kuliko pevuka.  Hivyo, tunahitaji msaada wa falsafa ili kutatua tatizo hili. Falsafa itatufanya watanzania tufikiri kwa usahihi, tuwe na fikra pevu za kutufanya tujione sote tuko sawa na tuna haki sawa. Falsafa itatufanya tufikiri na tutafakari na tuone thamani ya utu ndani yetu, hivyo, tujue kuwa sote tu sawa na tunatakiwa kuishi katika usawa, upendo, tuheshimiane, tuthaminiane na kusaidiana kwa kuwa tu ndugu wa baba mmoja na mama mmoja ‘Tanzania’ kama ilivyo “misingi ya falsafa ya utu ya kiafrika” yaani ‘Falsafa ya Ubuntu.’[footnoteRef:30] Kwa hiyo, falsafa itatusaidia kufikiri juu ya utu na thamani yake, kuthaminiana na kuelewana huku tukishirikiana katika kujenga umoja. Ni maoni ya Moon kuwa amani inawezekana pale ambapo tunatambua na kuheshimu uwepo wa watu wengine, mataifa na tamaduni na ndipo tusipowabagua bali kuwakubali na kuwakumbatia watu ambao ni tofauti na sisi.[footnoteRef:31]Amani ni matokeo ya ufikiri na tafakuri sahihi juu ya utu wetu. [30:  Falsafa ya Ubuntu ni falsafa ya kiafrika (waafrika) ambayo ni utamaduni wa maisha ya waafrika hasa waafrika wa kusini mwa jangwa la sahara. Falasfa hii hueleza msingi mkuu ambao unasema kuwa utu ni zao la jamii (watu wengi). Kwamba mtu ni mtu ndani ya watu au jamii yake inayomzunguka; utu wa mtu unajengwa na watu katika jamii yake wanaomzunguka ambao anaishi nao. Ni falsafa inayosisitza ushirikiano, kuthaminiana, kupendana na kusaidiana. Ni falsafa isiyopendekeza ubinafsi miongoni mwa waafrika. Hivyo falafa ya Ubuntu ni kielelezo cha amani.]  [31:  Cf. Sun-jo Hwang, katika Sun Myung Moon’s Philosophy of Peace, akifafanua malengo na madhumuni ya Mooni kuhusu falsafa yake ya amani, uk. 5.] 


Kuwafundisha watanzania falsafa na hasa falsafa ya amani, kutasaidia na kuwafanya wawekeze katika kufikiri na kuchunguza njia za kutafuta amani na kulinda amani hiyo. Ni fikara sahihi na pevu zilizopandwa na kupaliliwa na falsafa zitakazo tufanya tujue umhimu na faida za amani kwa mtu mmoja mmoja hadi kwa taifa. Ni tafakuri ya kifalsafa itakayowafanya watanzania wawe na mawazo sawa na ya akina Webel na Galtung kwamba “amani ni sharti la ustawi wa hisia zetu, lakini akili tulivu huwajibika  kutambua vyanzo vya vurugu au fujo.  Amani ni kitovu cha uelewano katika jamii, usawa wa kiuchumi na haki za kisiasa, lakini amani daima hutoweka  kwa sababu ya vita na aina nyinginezo za  vurugu. Amani  ni mbinu ya mabadiliko ya kimaadili yote ya mtu binafsi na jamii kwa ujumla  na kichocheo cha kusafisha madhara ya uharibifu unaofanyika chini ya himaya ya binadamu.”[footnoteRef:32] Pasipo na amani haya yote yaliyopendekezwa katika andiko hili hayawezi kutokea na Tanzania ile tunayoinuia haiwezi kupatikana. Hiyo ni amani pekee itakayoifanya Tanzania kuwa nchi yenye neema kwa kufanya maendeleo yake. Amani hututoa katika utumwa wa ubaguzi wa kidini, ubaguzi wa makabila, rangi na ukanda n.k na kutuleta pamoja kama ndugu. Kwa hiyo, ili tuweze kukujua na kupenda amani na kukemea pale inapotokea uvunjifu wake, falsafa inahitajika katika kutoa usaidizi huo. [32: Charles Webel na Johan Galtung (eds.), Handbook of Peace and Conflict Studies, (London: Taylor & Francis, 2007), 5 – 7. 
] 

5. Hitimisho
Katika andiko hili imeelezwa waziwazi kuhusu falsafa pamoja na umuhimu wake kwa binadamu pamoja na umuhiu huo kwa watanzania. Akili ya binadamu yeyote ambaye anahitaji maendeleo na mabaye anahitaji kujenga misingi mihimili bora kwa ustawi wa jamii na taifa lake, hakika hawezi kukwepa kuingia katika dimbwi la fikra pevu zenye kumfanya atafakari na kutathmini juu ya aina ya maisha bora ayatakayo. Fikra hizi huwa na uyakinishi anuai kwa uthibitisho wa ubora wake hasa pale zinapokuwa chini ya uongozi wa falsafa. Kama alivyodokeza Makumba juu ya umiamba wa falsafa, pia Mihanjo naye anatueleza kuwa hakuna nidhamu ya kitaaluma au kielimu ambayo inaweza kupata mafanikio thabiti pasi kuwa na uarifu angalau kutoka katika aina moja au nyingine ya falsafa.[footnoteRef:33] Kama ukweli huu tunaukubali, vilevile ni ukweli mwingine kuntu usiokanika kuwa sisi kama watanzania ni lazima tunahitaji falsafa (makuzi na malezi ya kifalsfa). Ukweli huu unatufanya tukubaliane na maneno ya msisitizo ya mwanafalsafa Mihanjo, katika umuhimu wa falsafa kwa watanzania anatuambia hivi: [33:  Adolf Mihanjo, Falsafa na Ufunuo wa Maarifa, toleo 2, (Morogoro: Salvatorianum, 2010), 12. ] 

Hakuna kipindi ambacho Tanzania katika uhai wake inahitaji malezi ya kifalsafa kama kipindi hiki cha mpito wa kifikara.
Kwa yule ambaye kwake maisha ni kula, kulala, kushiba, kunywa na pengine kuendesha gari lake zuri, anaona Tanzania katika mtazamo wa kimaendeleo kwani anajitosheleza katika mahitaji yake anayofikiri ni muhimu. Kwake hali ya kushangaa haipo. Hashangai iwapo haya maendeleo yana uhimili wa kiasi gani na yanaacha utata upi. Hashangai kama hali iliyopo sasa hivi ndiyo ianayotakiwa kuwepo. Na mbaya zaidi, hashangai juu ya nini kinapaswa kufanywa.[footnoteRef:34] [34:  Ibid., 11.] 

Mawazo haya ya mwanafalsfa nguli Mihanjo, yanatutupa katika uamsho wa kifikra kujua kuwa elimu ya falsafa katika Tanzania inahitajika kwa kiwango cha hali ya juu kuliko tunavyodhani. Aidha, pia inatufungua macho kujua kuwa wengi wetu tunaishi maisha ambayo hatuyatafakari na tunaishi pasipo misingi mihimili ya ujenzi wa maisha yetu. Hii ni changamoto kwa ufikiri wetu na pia inatubainishia wazi kuwa hiyo ni hasara ya kuikosa falsafa. Vilevile, ukosefu wa makuzi ya falsafa unajenga mitazamo hasi kuwa elimu hii ni elimu ya watu wasiokuwa na kazi ya kufanya, ni elimu ya mapadri na ni elimu ngumu kiasi kwamba, sisi hatuna uwezo wa kufikiri juu ya mawazo mazito ya kifalsafa. Hii inatusababisha sisi tukose mwelekeo wa maisha yetu, tukose uthabiti na uyakinishi wa ujengefu misingi mihimili inayoongoza dira ya maisha yetu; tunafanya mambo kwa kuiga pamoja na ushabiki, lakini mbaya zaidi kuna watu wanatuburuza na kujifanya wao ndio wenye uwezo wa kufikiri kwa niaba yetu. Ni wazi kuwa uelewa huu finyu juu ya falsafa ni matokeo ya uelewa finyu pia katika nyanja mbalimbali na maamuzi yetu ya kimaisha.[footnoteRef:35] Mojawapo ya matokeo mazuri ya falsafa ni kujenga katika watu uwezo bora wa kujenga fikra pevu na tafakuri yakinifu ambazo hutufanya tufikiri kwa upevu wa hali ya juu. Ukosefu au upuuzaji wa taaluma ya falsafa ni kujenga uibuaji wa fikara finyu, au ufikiri wa kitoto kama anavyosema Padri Privatus Karugendo[footnoteRef:36] katika maoni yake juu ya ufundishwaji wa falsfa katika ellimu yetu. [35:  Ibid., 12. ]  [36:  Privatus Karugendo, ‘Somo la falsafa shuleni lingetuepusha haya ya Mbagala’ katika gazeti la Raia Mwema, toleo la 265, 24 /10/ 2012.

] 

Dhumuni la andiko hili ambalo ndilo dhumuni la mwandishi pia, ni kuuelezea umma wa watanzania umuhimu wa falsafa katika maisha ya binadamu kama ilivyodokezwa. Lakini shabaha kubwa ni kuishawishi jamii ya watanzania kupitia serikali kitengo cha wizara ya elimu kuwapatia tunu hii ya falsafa kupitia mfumo wetu wa elimu. Kwa kuwa falsafa inazo faida nyingi na muhimu kwa ustawi wa binadamu na jamii yake kwa ujumla, ila kwa kiasi kikubwa watanzania bado hatuoni faida hizi au kwa kujua au kutokujua tumeamua kuzipuuzia. Hivyo, ni wakati mwafaka kwetu sisi kama taifa kufunguka akili, kuamua kujifunza au kupata malezi ya kifalsafa katika maisha yetu; na ili watanzania wengi wanufaike na fursa hii, ni lazima falsafa iwekwe katika mitaala ya mfumo wetu rasmi wa elimu ili kizazi kinachopata elimu kiweze pia kupata ukombozi huu wa fikara. Falsafa ni thamani sana kuliko thamani zote katika maisha ya mwanadamu ambayo uthamani wake upo pale ambapo kipaumbele chake ni kuikomboa akili ya binadamu. Hii ni fursa nzuri na ya kipekee na ambayo hatupaswi kuipuuzia na tuiunge mkono kwa nguvu zote. Falsafa ni ukombozi wa maisha ya binadamu kwahiyo, tusiipuuzie, tuipende, tuitafute na tujifunze kwa maslahi mapana ya ustawi wetu na jamii zetu pamoja na taifa letu kwa ujumla. Hakuna maendeleo au mafanikio yoyote ya binadamu ambayo yanaweza kuwa bora pasi kuwepo na mchango wa falsafa.

